อพท. เพิ่ม 50 ชุมชนท่องเที่ยวยั่งยืนมาตรฐานโลก รองรับนักท่องเที่ยวคุณภาพ
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เปิดเผยว่า สถานการณ์แพร่ระบาดของเชื้อไวรัสโควิด-19 ไม่ได้ทำให้นักท่องเที่ยวหันมาให้ความสำคัญเรื่องสุขอนามัยเพียงอย่างเดียว แต่ทำให้อุตสาหกรรมท่องเที่ยวทั้งระบบต้องให้ความสำคัญเรื่องความยั่งยืน ทั้งเรื่องสิ่งแวดล้อม เศรษฐกิจ สังคมและวัฒนธรรม รวมถึงพฤติกรรมนักท่องเที่ยว ที่เริ่มสนใจแหล่งท่องเที่ยวชุมชนมากขึ้น เนื่องจากผู้คนไม่พลุกพล่าน ได้เรียนรู้วิถีชีวิตชุมชนสร้างประสบการณ์การเรียนรู้ทางวัฒนธรรม หรือการท่องเที่ยวเชิงสร้างสรรค์ (Creative Tourism) ชุมชนที่มีศักยภาพสามารถรองรับนักท่องเที่ยวคุณภาพ จึงจำเป็นต้องมีมาตรฐานระดับสากล เพื่อรองรับตลาดนักท่องเที่ยวคุณภาพทั้งไทยและต่างประเทศที่กว้างขวางมากขึ้นนอกจากนี้ ในปี 2565 องค์การบริหารการพัฒนาพื้นที่พิเศษเพื่อการท่องเที่ยวอย่างยั่งยืน (องค์การมหาชน) หรือ อพท. จะมีการพัฒนาศักยภาพชุมชนอีก 50 ชุมชน ซึ่งก่อนหน้านี้ อพท. ดำเนินการพัฒนาศักยภาพให้กับชุมชนในพื้นที่พิเศษทั้ง 6 แห่ง ได้มาตรฐานระดับโลกไปแล้วจำนวน 12 ชุมชน ซึ่งใช้เกณฑ์การท่องเที่ยวโดยชุมชนอย่างยั่งยืน(CBT Thailand) ถือว่าเป็นเกณฑ์ที่ได้รับการรับรองจากสภาการท่องเที่ยวอย่างยั่งยืนโลก  สอดคล้องกับเกณฑ์การท่องเที่ยวอย่างยั่งยืนโลก (Global Sustainable Tourism Criteria หรือ GSTC) 12 ชุมชนที่ อพท. พัฒนาแล้วเสร็จ สามารถต่อยอดทางการตลาด นำเสนอขายต่อนักท่องเที่ยวกลุ่มเป้าหมายที่เป็นตลาดระดับคุณภาพได้ทันที ได้แก่ ชุมชนตะเคียนเตี้ย จังหวัดชลบุรี ชุมชนบ้านน้ำเชี่ยว จังหวัดตราด ชุมชนหนองอ้อ จังหวัดสุโขทัย ชุมชนเมืองเก่าสุโขทัย จังหวัดสุโขทัย ชุมชนบ้านคุกพัฒนา จังหวัดสุโขทัย ชุมชนนครชุม จังหวัดกำแพงเพชร ชุมชนกกสะทอน จังหวัดเลย ชุมชนภูป่าเปาะ จังหวัดเลย ชุมชนภูหลวง จังหวัดเลย ชุมชนในเวียง จังหวัดน่าน ชุมชนบ่อสวก จังหวัดน่าน และชุมชนเมืองโบราณทวราวดี-อู่ทอง จังหวัดสุพรรณบุรี